**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**RAPORTI PËRMBLEDHËS I AKREDITIMIT**

**PËR QENDRËN MULTIFUNKSIONALE NEW GENERATION, TIRANË**

**Dhjetor 2023**

**I. BAZA LIGJORE**

Procesi i Akreditimit për ofruesit e arsimit dhe formimit profesional, ka filluar për herë të parë në Shqipëri, mbështetur në Ligjin Nr. 15-2017 datë 16.02.2017 “*Për Arsimin dhe Formimin Profesional në Republikën e Shqipërisë”* në Urdhrin nr. 128, datë 6.7.2021 për miratimin e “*Rregullores për Standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë (MFE), në rregulloren e brendshme *për organizimin dhe funksionimin e Agjencisë Kombëtare të Arsimit, Formimit Profesional dhe Kualifikimeve* dhe në urdhrin e brendshëm të AKAFPK-së me nr. 23, datë 12.05.2023 “*Për miratimin e udhëzuesit për procedurat e përzgjedhjes, organizimit dhe etikës profesionale të specialistëve si vlerësues të jashtëm, si dhe procedurat e brendshme në zbatim të procesit të akreditimit në institucionet ofruese të AFP-së”.*

**II. KONTEKSTI I OFRUESIT**

Qendra Multifunksionale “New Generation”, e ka filluar veprimtarinë e saj si Kolegj Profesional, “New Generation”, me Vendim të Këshillit të Ministrave nr. 789, datë 22.07.2009, ku u lejua të hapej programi i ciklit të parë të studimit Bsc në “Masazheri estetiko kuruese”. Me VKM nr. 440, datë 09.06.2010 u bë hapja e dy programeve 2-vjeçare profesionale jo universitare: “Estetikë e avancuar” dhe “Parukeri e avancuar”. Të gjitha programet e studimit u hartuan bazuar në kreditet evropiane dhe sipas eksperiencës më të njohur evropiane.

Në vitin 2014, nisur nga fakti që Ministria e Mirëqenies Sociale dhe Rinisë, hartoi Ligjin e plotë për Arsimin Profesional, “New Generation” gjeti përshtatje maksimale në këtë ministri duke pasur programet thellësisht profesionale, dhe të qenit sa më pranë tregut të punës, duke transformuar Kolegjin Profesional “New Generation”, në një institucion AFP-je.

Gjatë 13 viteve të funksionimit të Qendrës Multifunksionale “New Generation” janë diplomuar/certifikuar mbi 1000 studentë/kursantë nga Shqipëria dhe gjithë trevat e saj.

Programet e studimit dhe kurset profesionale janë licencuar sipas dokumentit të licencimit me Vendim nr. 2578/2 Prot., datë 08.05.2014, amenduar me miratim të Ministrisë së Financave dhe Ekonomisë nr. 6337/2, datë 20.04.2021 dhe Vendim nr. 2048, datë 03.02.2022.

Në kuadër të procesit të akreditimit, që është aplikuar në ofruesin jopublik të AFP-së, Qendra Multifunksionale “New Generation” Tiranë, ky raport përshkruan shkurtimisht gjetjet dhe rekomandimet, mbështetur në 5 fushat e cilësisë.

Qendra Multifunksionale “New Generation”, Tiranë aplikoi pranë AKAFPK-së për akreditim për kualifikimet profesionale të reja, sipas niveleve përkatëse në KSHK:

Mbështetur në Urdhrin nr. 241, datë 23.10.2023, *“Për disa shtesa dhe ndryshime në Urdhrin nr. 99, datë 25.05.2021, “Për miratimin e Katalogut Kombëtar të Kualifikimeve Profesionale, i ndryshuar”,* certifikatat profesionale që do të lëshohen do të përmbajnë edhe kodin e kualifikimit profesional, sipas shtojcës 2 të Urdhrit si më poshtë:

1. “Parukeri e avancuar” Niveli V i KSHK-së, O1-V-23
2. “Estetikë e avancuar” Niveli V i KSHK-së, O2-V-23
3. “Masazheri estetiko kuruese” Niveli V i KSHK-së, O3-V-23
4. “Fizioterapi estetike” Niveli V i KSHK-së, O3-V-23

**III. PËRMBLEDHJA E PROCESIT**

Qendra Multifunksionale “New Generation”, me adresë Rruga e Dibrës, mbrapa Komisariatit Nr. 4, Rezidenca Tower Bridge, Kulla 3, Tiranë, depozitoi kërkesën për akreditim pranë AKAFPK-së me nr. prot 31 datë 27.04.2022, dhe protokolluar pranë institucionit me numër prot., 202 datë 18.05.2022. Agjencia Kombëtare e Arsimit, Formimit Profesional dhe Kualifikimeve, pasi shqyrtoi dokumentacionin e aplikimit vendosi për nisjen e procedurës së akreditimit. Në zbatim të Urdhrit nr. 128, datë 6.7.2021 të MFE nisi procedurën e Akreditimit duke krijuar grupin e vlerësuesve të jashtëm përmes një procedure të miratuar më parë.

Vizita e grupit të vlerësuesve të jashtëm, i përbërë prej 3 anëtarësh, zgjati 3 ditë sipas një agjende të përcaktuar prej tyre dhe të dakordësuar me ofruesin.

Procesi i akreditimit ka kaluar në hapat e pasqyruara si më poshtë:

1. Studimi i dosjes së dokumenteve të akreditimit, dosjes së vetëvlerësimit dhe raportit përmbledhës të këtij procesi (*para dhe pas vizitës*)
2. Takime të përbashkëta të GVJ për të sqaruar çështje të cilat kërkonin diskutime/sqarime. Takimet janë zhvilluar “*direkt”* dhe “*online*”;
3. Përcaktimi dhe aplikimi i metodave të mbledhjes së të dhënave te ofruesi
4. Aplikimi i pyetësorëve (*google form ose hard copy*)
5. Shkrimi i raportit, i cili është punuar në “*Drive form*” ka ndihmuar shumë në punën e përbashkët për një raport sa më cilësor.
6. Dorëzimi i raportit paraprak nga GVJ në AKAFPK (*i firmosur*) së bashku me evidencat mbështetëse.
7. Marrja e komenteve nga AKAFPK dhe rishikimi i raportit paraprak nga GVJ.
8. Hartimi dhe dorëzimi i raportit me reflektimet dhe sugjerimet përkatëse.

**METODAT E PËRDORURA:**

**Vëzhgimi:** Konsiston në aplikimin e formateve standarde të vëzhgimit të ambienteve të ofruesit dhe të proceseve mësimore të mësimdhënies dhe mësimnxënies, formularët e vëzhgimit të dokumentacioneve të ofruesit.

**Pyetësorë:** Janë aplikuar pyetësorë me grupet e interesit, në google form dhe hard copy duke përzgjedhur kampione përfaqësuese nga të gjitha kualifikimet profesionale që ofruesi kërkon të akreditojë.

**Intervista:** Janë realizuar me grupet e interesit ballë për ballë, pasi janë realizuar vëzhgimet dhe pyetësorët. Intervistat kanë qenë të strukturuara ose gjysëm të strukturuara. Mbledhja e informacioneve me këtë metodë ka lehtësuar komunikimin për të dhënë sqarime pikëpyetjeve të vlerësuesve të jashtëm në lidhje me kritere të caktuara.

**Fokus grupe:** Një metodë e cila ka shkurtuar kohën në mbledhjen e të dhënave nëpërmjet të cilit një vlerësues i jashtëm i përcaktuar si moderator ka intervistuar disa pjesëmarrës nga i njëjti grup interesi.

**Puna në grup:** Ndarja e punës për secilin vlerësues, për grumbullimin dhe përpunimin e dokumentacionit. Të gjitha vlerësimet dhe rekomandimet janë diskutuar dhe kanë dalë nga mendimi i përbashkët i GVJ. Drejtuesja e GVJ ka udhëhequr punën dhe ka komunikuar me AKAFPK-në për çdo problematikë. Në fund të procesit të akreditimit, Raporti përfundimtar u pranua gjerësisht nga të gjithë aktorët dhe më poshtë u prezantuan përpara Ministrit të Financave dhe Ekonomisë, gjetjet kryesore dhe një sërë rekomandimesh që ofruesi jopublik Qendra Multifunksionale “New Generation”,do të duhet të ndjekë më tej.

1. **GJETJET PËR 5 FUSHAT E CILËSISË**

**Fusha 1. Menaxhimi**

Është e qartë dhe e dallueshme se në përgjithësi janë dokumentuar të gjitha proceset dhe rezultatet e pritshme, është dokumentuar puna në grup, përfshirja dhe konsultimi me të gjithë grupet e interesit (përfaqësues të punëdhënësve, të mësimdhënësve, të studentëve) si në menaxhim dhe vendimmarrje, duke përdorur ciklin e cilësisë dhe duke menaxhuar të gjithë burimet njerëzore, burimet materiale, burimet financiare. Gjithashtu u evidentuan publikime të rezultateve të funksionimit të organeve zyrtare të krijuara me ligj.

**Fusha 2. Marrëdhënia dhe bashkëpunimi**

Drejtoria e shpërndan sistematikisht informacion mbi veprimtarinë dhe rezultatet e saj. Drejtoria dhe stafi kryejnë raportimet e kërkuara me ligj pranë institucioneve qendrore dhe vendore (ku kërkohet me ligj) dhe informacioni mblidhet në mënyrë sistematike. Drejtoria dhe personeli përgjegjës i ofruesit të AFP-së, komunikojnë sistematikisht me grupet e interesit dhe komunitetin, duke i informuar rregullisht ato mbi veprimtarinë dhe rezultatet e QMNG si dhe për kualifikimet profesionale dhe certifikatat profesionale që ofrohen, për të rritur nivelin e regjistrimit dhe të frekuentimit, si dhe për të ulur nivelin e mungesave dhe braktisjes.

**Fusha 3. Kurrikula e zbatuar**

Kurrikula bazohet te standardet e profesioneve dhe standardet e kualifikimeve profesionale të ofruesit. Ka një procedurë të qartë për hartimin e kurrikulës së zbatuar. Garantohet zhvillimi i kompetencave kyçe dhe kompetencave profesionale. Tekstet shkollore dhe pajisjet ofrohen në përputhje me kërkesat e standardeve të profesioneve dhe standardeve të kualifikimeve profesionale. Të gjithë studentët dhe stafi kanë akses në tualete të pajisura sipas standardeve të higjienës në fuqi.

**Fusha 4. Mësimdhënia dhe të nxënit**

Mësimdhënësit realizojnë planifikimin ditor sipas kritereve. Paraqiten objektiva të të nxënit dhe rezultateve të të nxënit për çdo njësi mësimore, në pajtim me dokumentet kurrikulare të planifikuara të ofruesit të AFP-së. Procesi i mësimdhënies dhe i nxënies garantojnë arritjen e rezultateve të planifikuara të të nxënit. Materialet dhe burimet e mësimdhënies dhe nxënies të cilat përdoren janë të përshtatshme. Procesi i mësimdhënies dhe nxënies garanton zhvillimin e kompetencave kyçe dhe kompetencave profesionale.

**Fusha 5. Vlerësimi**

Mësimdhënësit përdorin metodologjitë dhe instrumentet e planifikuara për vlerësimin e vazhduar. Metodologjitë dhe instrumentet e përdorura mbulojnë rezultatet e të nxënit dhe kompetencat e përcaktuara nga standardet e profesioneve dhe standardet e kualifikimeve profesionale. Të dhënat dhe evidencat mbi rezultatet e vlerësimit të studentëve, progresin dhe performancën e tyre mblidhen dhe regjistrohen rregullisht, duke pasqyruar kështu interesat dhe talentet e tyre. Planifikimi dhe organizimi i provimeve realizohet sipas rregullores së brendshme të QMNG-së. Drejtoria e Qendrës merr masa për sigurimin e mjediseve, infrastrukturës dhe burimeve njerëzore dhe materiale për organizimin dhe zhvillimin e provimeve përfundimtare.

1. **REKOMANDIMET E RAPORTIT PËRFUNDIMTAR**

**Fusha 1:**

**Rekomandim 1 (Kriter bazë 1.2.1.6)**

GVJ rekomandon që në planin e ardhshëm afatmesëm secili objektiv të ketë në krah të specifikuar edhe metodologjinë dhe instrumentin e vlerësimit, pasi janë të paraqitura në mënyrë të përgjithshme.

**Rekomandim 2** (Kriter plotësues 1.2.1.9)

Plani i ardhshëm afatmesëm të japë më shumë detaje duke specifikuar ndoshta synimet për secilin kualifikim më vete, me qëllim që të jenë lehtësisht të identifikueshme dhe të kuptueshme.

**Rekomandim 3** (Kriter plotësues 1.2.1.10)

Plani i ardhshëm afatmesëm të paraqesë më të detajuar analizën e nevojave lokale dhe rajonale të tregut të punës dhe përshtatshmërisë së kualifikimeve profesionale në raport me këto kërkesa.

**Rekomandim 4** (Kriter plotësues 1.2.2.5)

Në planin vjetor 2022-2023 të përgatitet dhe të jepet e qartë “Matrica e objektivave SMART”.

**Rekomandim 5** (Kriter plotësues 1.2.2.5)

Në planin vjetor 2022-2023 të përgatitet dhe jepet e qartë “pasqyra e projekt-buxheteve dhe buxheteve të miratuara për aktivitetet”.

**Rekomandim 6** (Kriter plotësues 1.2.2.6)

Nisur nga fakti që kërkohet akreditim për disa kualifikime, GVJ rekomandon që plani vjetor 2022-2023 të ketë më shumë informacion duke konkretizuar veprimtaritë që parashikohen të kryhen përgjatë periudhës që mbulon ky dokument.

**Rekomandim 7** (Kriter plotësues 1.2.2.7)

Bazuar në evidencat e gjetura, QMNG ka në fokus përfshirjen e shtresave vulnerabël të cilat duhet të jenë të identifikueshme qartë në synimet e planit vjetor për 2022-2023.

**Rekomandim 8** (Kriter plotësues 1.4.2.2 dhe 1.4.2.3)

Të hartohet i veçantë Plani i Përmirësimit të Cilësisë, bazuar në Raportin e Vetëvlerësimit 2021-2022 dhe në të dhënat që mblidhen nga vetëvlerësimi, monitorimi dhe vlerësimi i jashtëm, të dhënat për destinacionin e të diplomuarve/të certifikuarve dhe kënaqësinë e grupeve të interesit.

**Rekomandim 9 (Kriter bazë 1.5.1.3)**

GVJ rekomandon që të hartohen përshkrime pune të stafit me përshkrime më të detajuara se ato që jepen në Aneks Kontratën individuale të çdo punëmarrësi brenda 6 mujorit të parë të 2023.

**Rekomandim 10** (Kriter plotësues 1.5.1.6)

GVJ rekomandon të ndërtohet një instrument për vlerësimin vjetor të performancës të stafit mësimdhënës dhe jo mësimdhënës brenda 6 mujorit të parë të 2023.

**Rekomandim 11** (Kriter plotësues 1.5.1.7)

GVJ rekomandon që në instrumentin për vlerësimin vjetor të performancës të stafit mësimdhënës dhe jo mësimdhënës (sipas rekomandimit 10) të përfshihen edhe kritere vlerësimi lidhur me nivelin e arritjeve të objektivave strategjike, të aktiviteteve dhe treguesve të përcaktuar në planin afatmesëm dhe planin vjetor.

**Rekomandim 12 (Kriter bazë 1.5.2.1)**

Plani i zhvillimit të vazhduar profesional duhet të jetë më i detajuar me temat përkatëse për vitin shkollor 2022-2023.

**Rekomandim 13 (Kriter bazë 1.6.1.3)**

GVJ rekomandon që në planin e ardhshëm afatmesëm dhe planet vjetore të shtohet dhe një kapitull specifik me parashikim vlerash financiare për objektivat kryesore të vendosura.

**Rekomandim 14** (Kriter plotësues 1.6.1.5)

GVJ rekomandon që zërat në lidhje me parashikimet mbi trajnimet e stafit në buxhet duhet të jenë më të detajuara në buxhetin e vitit 2023 dhe të viteve në vijim.

**Fusha 2:**

**Rekomandim 15** (Kriter plotësues 2.1.2.4)

Drejtoria e QMNG duhet të mbledhë informacion nga institucionet e vetëqeverisjes vendore mbi veprimtarinë dhe rezultatet e saj edhe përmes anketave/pyetësorëve mbi kënaqësinë për vitin shkollor 2022- 2023.

**Rekomandim 16** (Kriter plotësues 2.3.1.6)

GVJ rekomandon të shtohen edhe anketat me grupet e interesit, komunitetin dhe shoqërinë civile si instrument mbi veprimtarinë dhe rezultatet e ofruesit për vitin shkollor 2022- 2023

**Fusha 4:**

**Rekomandim 17 (Kriter bazë 4.1.1.1)**

Të përmirësohen planet ditore të mësimdhënësve kryesisht në formulimin e objektivave Smart, apo veprimtari të tjera mësimore si dhe pasqyrimin e rubrikës reflektime për të dhënë dhe marrë “feedback” për vitin shkollor 2022- 2023.

**Rekomandim 18** (kriter plotësues 4.3.4.3)

Të vendoset një hartë orientuese në hyrjen kryesore për të lehtësuar identifikimin e zonave dhe ambienteve kryesore brenda 6 mujorit të parë të vitit 2023.

**Rekomandim 19 (Kriter bazë 4.5.1.1)**

GVJ rekomandon që plani i evakuimit të vendoset në të gjitha ambientet brenda 3 mujorit të parë të vitit 2023.

**Rekomandim 20 (Kriter bazë 4.5.1.1)**

GVJ rekomandon që numri i shuarësve të zjarrit të shtohet dhe të vendoset sinjalistika në pozicionet e dedikuara për vendosjen e tyre brenda 6 mujorit të parë të vitit 2023.

**Rekomandim 21 (Kriter bazë 4.5.1.1)**

GVJ rekomandon që të shtohen në disa ambiente numrat e emergjencave brenda muajit Janar 2023.

**Rekomandim 22 (Kriter bazë 4.5.1.2)**

GVJ rekomandon se duhet të mbahet një dosje me të gjitha aktivitetet simuluese në rast zjarri apo emergjencash dhe instruktimet që Qendra ofron për stafin mësimdhënës dhe studentët brenda 3 mujorit të parë të vitit 2023.

**Rekomandim 23** (Kriter plotësues 4.5.1.4)

GVJ rekomandon që të përditësohet një material i cili të shërbejë si manual i procedurave të sjelljes në raste emergjencash, pikave të të cilit ti referohet çdo procesverbal instruktimi apo trajnimi që mbahet gjatë vitit brenda 6 mujorit të parë të vitit 2023.

**Rekomandim 24:** (Kriter plotësues 4.5.1.4)

GVJ rekomandon të kryhen aktivitete simuluese në rast zjarri me praninë e stafit mësimdhënës dhe studentë për të parë sjelljen në rast të një rreziku të mundshëm zjarri brenda 6 mujorit të parë të vitit 2023.

**Fusha 5:**

**Rekomandim 25 (Kriter bazë 5.1.6.2 dhe 5.1.6.3)**

Rekomandohet qe termi “Diplomë profesionale” të zëvendësohet me termin “Certifikatë profesionale” në përputhje me Shtojcën 1, Ligji 23/2018, për disa ndryshime dhe shtesa në ligjin nr. 10 247, datë 4.3.2010, “Për Kornizën Shqiptare të Kualifikimeve”, brenda vitit shkollor 2022-2023.

**Rekomandim 26** (Kriter plotësues 5.1.8.4)

GVJ rekomandon të aplikohen pyetësorë me frekuencë vjetore lidhur me shkallën e kënaqësisë dhe vlerësimit të bashkëpunimit me përfaqësuesit e bizneseve me të cilat ka bashkëpunime për vitin shkollor 2022-2023.

1. **VENDIMI PËR AKREDITIM**

Në bazë të raportit të akreditimit dhe propozimit të AKAFPK-së, Ministria e Financave dhe Ekonomisë mori vendimin për **akreditimin të plotë** përofruesin jopublik të AFP-së, Qendra Multifunksionale “New Generation” me Vendim Nr. 9, datë 17.02.2023. AKAFPK ka lëshuar certifikatën e akreditimit të plotë, me nr. serie 6, data 21.2.2023, me afat vlefshmërie deri më 16.02.2027.